Záverečná správa úradníka pre vypočutie (1)

Vec AT.40023 – Cezhraničný prístup k platenej televízii

Záväzky spoločností Sky, Disney, NBCUniversal, Sony Pictures a Warner Bros

(2019/C 132/05)

1. Táto správa sa týka návrhu rozhodnutia o záväzkoch podľa článku 9 nariadenia č. 1/2003 (2) (ďalej len „návrh rozhodnutia“). Tento návrh rozhodnutia je určený spoločnosti Universal Studios International B.V., Universal Studios Limited a Comcast Corporation (spolu „NBCUniversal“), CPT Holdings Inc., Colgems Productions Limited a Sony Corporation (spolu „Sony Pictures“), Warner Bros. International Television Distribution Inc. a Warner Media LLC (spolu „Warner Bros.“), The Walt Disney Company, The Walt Disney Company Limited (spolu „Disney“) a Sky UK Limited a Sky Limited (3) (spolu „Sky“). NBCUniversal, Sony Pictures, Warner Bros. a Disney sa ďalej spoločne označujú ako „štúdiá“.

2. Táto správa je druhou záverečnou správou úradníka pre vypočutie v súvislosti s vecou AT.40023, prvou je záverečná správa v súvislosti s rozhodnutím Komisie z 26. júla 2016 (4) (ďalej len „rozhodnutie týkajúce sa spoločnosti Paramount“), v ktorom sa prijímajú záväzky predložené spoločnosťou Paramount Pictures International Limited [predtým Viacom Global (Holandsko) B.V.] a Viacom Inc. (spolu „Paramounts Pictures“). (5)

3. Vec AT.40023 sa týka doložiek (ďalej len „sporné doložky“) v určitých dvojstranných licenčných dohodách uzavretých medzi spoločnosťou Sky na jednej strane a každým štúdiom a spoločnosťou Twentieth Century Fox Telecommunications International Inc. (spolu so spoločnosťou Twenty-First Century Fox Inc., ďalej len „Fox“ (6)) a Paramount Pictures na strane druhej. V určitých sporných doložkách sa spoločnosti Sky ukladá zákaz alebo obmedzenie, pokiaľ ide o poskytovanie jej retailových platených televíznych služieb v reakcii na nevyžiadané žiadosti spotrebiteľov, ktorí majú pobyt alebo sa nachádzajú v rámci Európskeho hospodárskeho priestoru (ďalej len „EHP“), no mimo Spojeného kráľovstva a Írskej republiky. Vo zvyšných sporných doložkách sa štúdiám NBCUniversal, Sony Pictures, Warner Bros. a spoločnostiam Fox či Paramount Pictures ukladá povinnosť zakázať prevádzkovateľom plateného televízneho vysielania, ktorí sa nachádzajú v EHP, ale mimo Spojeného kráľovstva a Írskej republiky, alebo ich obmedziť, pokiaľ ide o reakciu na nevyžiadané žiadosti spotrebiteľov, ktorí majú pobyt alebo sa nachádzajú v Spojenom kráľovstve a Írskej republike.

4. Dňa 23. júla 2015 Komisia prijala oznámenie námietok (ďalej len „oznámenie námietok“), v ktorom vyjadrila svoj predbežný názor, že sporné doložky predstavujú porušenie pravidiel článku 101 Zmluvy a článku 53 Dohody o EHP zo strany spoločností Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures a Sky (ďalej len „adresáti oznámenia námietok“).

5. Všetci adresáti oznámenia námietok v období od 3. do 5. augusta 2015 nahliadli do spisu Komisie. V nadväznosti na korešpondenciu so spoločnosťou Sony v súvislosti s jej žiadosťou o prístup k informáciám, ktoré slúžia ako podklady pre predbežné posúdenie v odseku 267 oznámenia námietok, GR pre hospodársku súťaž poskytlo každému adresátovi oznámenia námietok úplné znenie poznámky pod čiarou č. 132 oznámenia námietok. Žiaden z adresátov oznámenia námietok sa v tejto súvislosti neobrátil na mňa.

6. Dňa 16. decembra 2015, v nadväznosti na korešpondenciu so spoločnosťami Sky UK, Warner Bros. a Fox, GR pre hospodársku súťaž poskytlo všetkým adresátom oznámenia námietok prístup k zneniam častí písomných odpovedí ostatných adresátov oznámenia námietok na oznámenie námietok, ktoré nemajú dôverný charakter.

7. Po zohľadnení žiadostí predovšetkým spoločností Sky, Fox, a štúdií Warner Bros. a NBCUniversal poskytlo GR pre hospodársku súťaž adresátom oznámenia námietok prístup k zneniam písomných pripomienok zainteresovaných tretích strán, ktoré nemajú dôverný charakter (7). Všetci adresáti oznámenia námietok mali možnosť predložiť písomné vyjadrenie k týmto pripomienkam.

8. Všetci adresáti oznámenia námietok sa písomne vyjadrili k oznámeniu námietok v rámci lehoty, alebo prípadne v rámci predĺženej lehoty, ktorú stanovilo GR pre hospodársku súťaž a požiadali o ústne vypočutie (8).

9. Ústne vypočutie sa konalo v priebehu troch dní od 18. do 20. januára 2016. Zúčastnili sa na ňom všetci adresáti oznámenia námietok, ako aj 11 zainteresovaných tretích strán.

10. Rozhodnutím týkajúcim sa spoločnosti Paramount z 26. júla 2016 nadobúdajú záväznosť záväzky ponúknuté spoločnosťou Paramount Pictures, ktoré táto spoločnosť ponúkla v reakcii na obavy Komisie vyjadrené v oznámení o námietkach. Dňa 12. januára 2018 Komisia formálne ukončila konania vo veci AT.40023, ktoré sa týkali spoločnosti Paramount Pictures.

11. Dňa 12. januára 2018, po zmenách v podnikovej štruktúre štúdia NBCUniversal, Komisia začala konanie voči spoločnosti Universal Studios Limited v zmysle článku 2 ods. 1 nariadenia č. 773/2004. Komisia v ten istý deň prijala doplňujúce oznámenie námietok adresované štúdiu NBCUniversal, v ktorom dospela k predbežnému záveru, že príslušné sporné doložky predstavujú porušenie článku 101 Zmluvy a článku 53 Dohody o EHP zo strany štúdia NBCUniversal. Štúdio NBCUniversal v stanovenej lehote písomne odpovedalo na toto doplňujúce oznámenie námietok a nežiadalo o uplatnenie svojho práva na ústne vypočutie.

12. Dňa 12. januára 2018 Komisia adresovala všetkým štúdiám a spoločnostiam Fox a Sky opis skutočností (ďalej len „adresáti opisu skutočností“), v ktorom ich informovala o ďalších dôkazoch, ktoré síce v oznámeniach námietok alebo doplňujúcich oznámeniach námietok nezohľadnila, ale ktoré môžu byť relevantné, pokiaľ ide o podporu predbežných záverov, ku ktorým sa dospelo v oznámení námietok a v doplňujúcom oznámení námietok.

13. Po vydaní opisu skutočností Komisia poskytla adresátom opisu skutočností dodatočný prístup k svojmu spisu vo veci AT.40023. Boli mi predložené niektoré žiadosti o ďalší prístup k spisu. Časti týchto žiadostí som vyhovel a zvyšok som zamietol.

14. Po vydaní opisu skutočností niektoré zainteresované tretie strany požiadali o prístup k verzii tohto dokumentu, ktorá nemá dôverný charakter, s cieľom predložiť pripomienky. Žiadosť som zamietol, keďže GR pre hospodársku súťaž už informovalo zainteresované tretie strany o povahe a predmete konania (ktoré sa opisom skutočností nemenili) a tie svoje pripomienky už predložili.

15. Dňa 25. októbra 2018 štúdio Disney ponúklo záväzky s cieľom odstrániť obavy Komisie vyjadrené v oznámení námietok („pôvodné záväzky štúdia Disney“).

16. Dňa 9. novembra 2018 Komisia uverejnila oznámenie podľa článku 27 ods. 4 nariadenia Rady (ES) č. 1/2003 (ďalej len „prvé oznámenie“), ktoré obsahuje zhrnutie veci a pôvodných záväzkov štúdia Disney a výzvu tretím stranám, aby do jedného mesiaca od uverejnenia prvého oznámenia predložili svoje pripomienky k týmto záväzkom. (9)

17. V dňoch 12. a 13. decembra 2018 štúdiá NBCUniversal, Sony Pictures, Warner Bros. a spoločnosť Sky ponúkli záväzky s cieľom odstrániť obavy Komisie uvedené v oznámení námietok a v doplňujúcom oznámení námietok.

18. Dňa 21. decembra 2018 Komisia uverejnila druhé oznámenie, ktoré obsahuje zhrnutie veci a záväzkov ponúknutých štúdiami NBCUniversal, Sony Pictures, Warner Bros. a spoločnosťou Sky a výzvu tretím stranám, aby do jedného mesiaca od dátumu uverejnenia tohto druhého oznámenia predložili svoje pripomienky k týmto záväzkom. (10)

19. Komisia prijala pripomienky od 10 respondentov k pôvodným záväzkom ponúknutým štúdiom Disney a k záväzkom ponúknutým štúdiami NBCUniversal, Sony Pictures, Warner Bros. a spoločnosťou Sky.

20. Dňa 5. februára 2019 štúdio Disney ďalej objasnilo určité aspekty svojich záväzkov.

21. V návrhu rozhodnutia Komisia dospela k záveru, že so zreteľom na upravené záväzky štúdia Disney a na záväzky ponúknuté štúdiami NBCUniversal, Sony Pictures, Warner Bros. a spoločnosťou Sky, už neexistujú dôvody na konanie voči štúdiám a spoločnosti Sky a bez toho, aby bol dotknutý článok 9 ods. 2 nariadenia (ES) č. 1/2003, by sa konania voči štúdiám a spoločnosti Sky preto mali ukončiť.

22. Domnievam sa, že bol zaistený účinný výkon procesných práv.

V Bruseli 26. februára 2019 Wouter WILS

(1) Podľa článkov 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29) („rozhodnutie 2011/695/EÚ“).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1) (ďalej len „nariadenie č. 1/2003“).

(3) Spoločnosť Sky Limited bola predtým Sky Plc.

(4) Rozhodnutie Komisie z 26. júla 2016 týkajúce sa konania podľa článku 101 Zmluvy o fungovaní Európskej únie a článku 53 Dohody o EHP (Vec AT.40023 – Cezhraničný prístup k platenej televízii), C(2016) 4740 final.

(5) Záverečná správa úradníka pre vypočutie – Cezhraničný prístup k platenej televízii – Záväzky spoločnosti Paramount (AT.40023) (Ú. v. EÚ C 437, 25.11.2016, s. 3).

(6) Dňa 14. decembra 2017 štúdio Disney oznámilo dohodu o nadobudnutí celého alebo takmer celého kapitálu spoločnosti Twenty-First Century Fox Inc., ktorá v konečnom dôsledku vlastnila celý alebo takmer celý kapitál spoločnosti Twentieth Century Fox Telecommunications International Inc. Proces nadobudnutia zatiaľ nie je ukončený.

(7) Vo veci AT.40023 som identifikoval 26 zainteresovaných tretích strán: ANICA Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, Európska organizácia spotrebiteľov; BT Group plc; C More Entertainment; Danish Producers’ Association; DTS, Distribuidora de Televisión Digital S.A.; EFADs – European Film Agency Directors Association; European Producers Club; Groupe Canal+; FAMA – Film and Music Austria; FAPAE; Film Producers Netherlands; KIPA – Polish Audiovisual Producers’ Chamber of Commerce; La Liga – Liga Nacional de Fútbol Profesional; Polish Film Institute; Producers Alliance for Cinema and Television Limited; ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association; The British Film Institute; The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; a Zentropa.

(8) Spoločnosť Sky Plc sa k oznámeniu námietok nevyjadrila.

(9) Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci AT.40023 – Cezhraničný prístup k platenej televízii (Ú. v. EÚ C 403, 9.11.2018, s. 17).

(10) Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci AT.40023 – Cezhraničný prístup k platenej televízii (Ú. v. EÚ C 460, 21.12.2018, s. 32).